### Beslutning

Godkendt.

Afbud: Øystein Nørgaard

### Sagsfremstilling

## Resume og sagens baggrund

I forbindelse med sammenlægning af Særligt Tilrettelagt Ungdomsuddannelse
(STU) i Kalundborg Kommune, vil STU fremover være organiseret under [adresse] for
Specialundervisning (CSU). Som følge af sammenlægningen er der behov for at
ændre i styrelsesvedtægten for CSU, som STU er en del af. Forslaget til
den ændrede styrelsesvedtægt har været i høring hos bestyrelsen, og sagen er nu
til beslutning.

## Indstillinger

Direktøren indstiller, at styrelsesvedtægt for Center for
Specialundervisning (CSU) godkendes med virkning fra 1. december 2025.

## Behandling

Børn- og Familieudvalget, Økonomiudvalget, Kommunalbestyrelsen.

## Sagsfremstilling

I budget 2025 besluttede Kommunalbestyrelsen en sammenlægning af tilbuddene
inden for Særligt Tilrettelagt Ungdomsuddannelse (STU) i Kalundborg Kommune
(U25). Det betyder, at STU fra 2025 er samlet under én ledelse. Som følge af
sammenlægningen er der derfor behov for justeringer i styrelsesvedtægten.

STU er en treårig ungdomsuddannelse, der er rettet mod unge under 25 år med
særlige behov, som ikke kan gennemføre en ordinær ungdomsuddannelse, f.eks.
en erhvervsuddannelse eller gymnasial uddannelse. De to kommunale STU-tilbud
ligger på [adresse] og på CSU. De to tilbud er ved beslutningen i budget
2025 organisatorisk lagt sammen under CSU. Udover STU har CSU også VSU
(voksenspecialundervisning).

Styrelsesvedtægten for CSU i Kalundborg Kommune, som STU er en del af,
beskriver
retningslinjer for områdets virke og arbejde, og den kan ifølge gældende
styrelsesvedtægt
ændres af Kommunalbestyrelsen.

Den gældende styrelsesvedtægt for CSU blev godkendt af Kommunalbestyrelsen
den 27. november 2019. Det ønskes, at ændringerne træder i kraft, så en ny Kommunalbestyrelse kan udpege medlemmer til bestyrelsen i forbindelse med konstitueringen. Kommunalbestyrelsen besluttede i 2018, at der ikke skulle udpeges repræsentanter til bestyrelsen fra Kommunalbestyrelsen, men at der blev udpeget to administrative til at deltage i bestyrelsen for CSU.

Det fremgår i den gældende styrelsesvedtægt, at en ændring af styrelsesvedtægten kan træde i kraft med tre måneders varsel,
medmindre Kommunalbestyrelsen beslutter andet. Det indstilles derfor, at styrelsesvedtægten træder i kraft fra den 1. december 2025.

*Ny styrelsesvedtægt*

Kommunalbestyrelsen besluttede i forbindelse med budget 2025 at sammenlægge
de to
STU-tilbud, der var i Kalundborg Kommune under én ledelse. Oplægget til
beslutningen var en
del af råderumskataloget til budget 2025. Sammenlægningen er blevet
effektueret, men som
følge af sammenlægningen er der behov for at lave nogle justeringer i
styrelsesvedtægten for
CSU (som STU-tilbuddene er en del af).

Forslagene til justeringer i styrelsesvedtægten handler om:

* Bestyrelsens sammensætning: En udvidelse af antallet af
  medlemmer til bestyrelsen, så der er mulighed for at have medlemmer med i
  bestyrelsen fra den del af STU, som er blevet sammenlagt.
* Indkaldelse: Tilføjelse af at der afholdes minimum fire
  møder årligt.
* Beslutningsprotokol: En ændring fra beslutningsprotokol
  til beslutningsreferat. Derudover foreslås det fjernet i
  styrelsesvedtægten, at medlemmerne ikke underskriver ved mødets
  afslutning.
* Bestyrelsens kompetencer: Tilføjelse af afsnit
  vedrørende et bestyrelsesmedlems inhabilitet, der skal vurderes ved
  bestyrelsesmødets start.
* Øvrige mindre sproglige justeringer: Stedfortræder
  ændres til suppleant. Samtaleudvalget ændres til ansættelsesudvalget.
* Mindre rettelser så det svarer overens med
  lovgivningen: Angående tilfælde hvor det ikke er muligt at vælge en
  elevrepræsentant, samt vedrørende beslutning om udvidelse af flere
  bestyrelsesmedlemmers valg og periode.
* Ikrafttrædelse: Det foreslås, at den ændrede
  styrelsesvedtægt træder i kraft fra 1. december 2025, så ændringerne
  fremgår ved Kommunalbestyrelsens udpegning af medlemmer i forbindelse med
  konstitueringen af den nye Kommunalbestyrelse.

*Sammendrag af høringssvar*

Forslaget til den nye styrelsesvedtægt blev på Kommunalbestyrelsens møde den
27. august 2025 sendt i høring hos bestyrelsen for CSU. Bestyrelsen har nu haft materialet i høring og bestyrelsen har i den forbindelse ingen kommentarer. Høringssvaret giver derfor ikke anledning til ændringer i forslaget til ny
styrelsesvedtægt for CSU.

Den gældende styrelsesvedtægt, forslag til ny styrelsesvedtægt og
bestyrelsens høringssvar er vedlagt som bilag. Derudover er der vedhæftet et
bilag, som viser de konkrete ændringer og forskelle mellem den gældende og den
nye styrelsesvedtægt.

## Økonomiske konsekvenser

Ingen bevillingsmæssige konsekvenser.

### Sagens forløb

06/10/2025 Børn- og Familieudvalget
Anbefales.
22/10/2025 Økonomiudvalget
Anbefales.